Claus Hjort Frederiksen (V), 2003-12-17:
I lyset af den fremførte kritik af aktiveringskurser hos andre aktører har jeg bedt Arbejdsmarkedsstyrelsen om at understrege over for arbejdsformidlingen, at aktivering skal rettes mod job, og at arbejdsformidlingen kun bør samarbejde med virksomheder og uddannelsesinstitutioner, der lever op til dette krav.
Det er meldt ud til de enkelte regioner, at AF skal reagere aktivt og effektivt, såfremt det konstateres, at der er problemer hos konkrete aktører.
Det er helt afgørende, at den enkelte oplever en kvalificeret, målrettet og individuelt tilpasset indsats.
Såfremt arbejdsformidlingen bliver opmærksom på, at nogle aktører ikke lever op til de indgåede aftaler i forhold til de ledige, vil arbejdsformidlingen gribe ind og sørge for, at aktøren justerer indsatsen, og viser det sig ikke muligt, må arbejdsformidlingen afbryde samarbejdet.
AF-regionerne er blevet bedt om at tage kontakt til de leverandører, der er indgået aftale med.
Det skal gøres for at sikre en forventningsafstemning med leverandørerne om krav til kvalitet og perspektiv i beskæftigelsesindsatsen.
Arbejdsmarkedsstyrelsen er desuden i gang med at iværksætte en ekstern evaluering af erfaringerne med inddragelse af andre aktører.
Arbejdsformidlingen følger op på de indgåede aftaler og foretager en systematisk kvalitetskontrol, bl.a. gennem deltagerevalueringer, hvor de ledige evaluerer indhold og udbytte.
Der foregår effektevalueringer, opfølgningsmøder med leverandørerne, hvor indhold og kvalitet drøftes, og uanmeldte besøg med kvalitetskontrol, herunder samtaler med den ledige, og man afregner efter resultater - aktørerne aflønnes efter evnen til at få de ledige i job.
Endelig fungerer det etablerede klagesystem også som en kvalitetskontrol.
Konkrete klager fra ledige kan give anledning til at justere indhold og procedurer.
også hos private kursusvirksomheder.
Vi skal ikke anvende skatteydernes penge på kurser, der ikke flytter de ledige nærmere et arbejde, og ledige skal ikke udsættes for uværdig behandling.
Vi skal tilbyde ledige en indsats, der sigter på at bringe den enkelte hurtigt og direkte i arbejde.
Med »Flere i arbejde« varetager andre aktører en større del af beskæftigelsesindsatsen, og her bærer også det offentlige et stort ansvar for at følge udviklingen tæt og for at sikre, at der gennemføres en effektiv, målrettet og kvalificeret indsats i overensstemmelse med lovgivningen.
Så er der blevet rejst et spørgsmål om en forkert praksis i Vestsjælland.
Arbejdsmarkedsstyrelsens foreløbige undersøgelser tyder på, at AF Vestsjælland ikke har anvendt de korrekte indberetningsprocedurer, og det er der nu taget hånd om.
Jeg vil godt sige, at Fagbladet har søndag og mandag kørt en historie om, at ledige i AF Vestsjælland snydes for dagpenge mellem 5 og 17 dage, fordi der er smøl med indberetninger for manglende fremmøde hos andre aktører.
Der nævnes endvidere forsinkede Amandaindtastninger, som har givet anledning til, at enkelte ledige har gået længere tid uden dagpenge.
Det er Arbejdsmarkedsstyrelsens opfattelse, at det reelle problem i sagen ikke er taget op i Fagbladet, nemlig at regionen har foretaget forkerte indberetninger til a-kassen.
Her vil jeg godt understrege et af de vigtige punkter, der er i »Flere i arbejde«, nemlig at andre aktører ikke kan få overdraget myndighedsansvar i de her sager.
Og eftersom en anden aktør ikke kan forpligte en ledig til at møde op, så burde AF ved modtagelse af den anden aktørs meddelelse om manglende fremmøde vurdere situationen og enten beslutte at indkalde den ledige skriftligt og personligt eller indberette til a-kassen med en kode, som lægger op til en generel rådighedsvurdering.
Styrelsen vil informere AF-regionerne om de korrekte indberetningsprocedurer, herunder information om betydningen af rettidige indberetninger, så de ledige ikke mister dagpenge i flere dage som følge af administrative forhold i AF.
Så hvis de pågældende ikke er indkaldt til et personligt møde på arbejdsformidlingen, mister de heller ikke dagpengeretten.
Det håber jeg så at man vil efterleve i Vestsjællands Amt.
Så er der blevet rejst spørgsmålet om 50 mio.
kr.-puljen.
Til det kan jeg bare sige, at de jo ikke er blevet brugt, fordi AF-regionerne ikke har haft behov for det, fordi man har brugt de almindelige driftsmidler.
Men i øvrigt kan AF-regionerne overføre deres mindreforbrug til næste år, dog maksimalt 15 pct. af deres samlede bevilling.
Så har der været rejst spørgsmålet om de lange diskussioner om 55 pct. til uddannelse.
Der vil jeg så sige, at den tidligere regering for 2001 budgetterede med 50 pct. til uddannelse.
Men jeg vil godt komme med en rigtig solstrålehistorie
fra Århusregionen.
I Århusregionen iværksatte man i efteråret en intern kampagne med henblik på at få skabt
flere arbejdspladser med løntilskud og samtidig opnå større grad af effektiv udnyttelse af regionens ressourcer.
Projektet strakte sig over 9 uger fra den 1. september til den 31. oktober 2003.
AF Århus har nu fremsendt et notat om projektet og de effekter, der er opnået.
Projektet er ved at blive evalueret af AF i Århus.
Formålet med projektet var at få skaffet flere pladser med løntilskud, jobtræningspladser, og af resultatet fremgår det, at projektet blev en decideret succes.
Regionen præsterede at forøge antallet af virksomhedsbesøg markant gennem projektperioden, nemlig 2.500 virksomhedsbesøg kom i stand, hvoraf de 1.021 var førstegangsbesøg, hvilket udgør en tredjedel af alle landets førstegangsbesøg.
Antallet af private jobtræningspladser steg betydeligt i den pågældende periode, idet der blev skabt 364 nye pladser på blot 2 måneder; en markant stigning i forhold til de foregående måneder af året.
Emnet er blevet drøftet på AF-regionchefmødet den 20. november, hvor der var så stor interesse fra de øvrige regioners side for emnet, at materiale efterfølgende er rundsendt til videre inspiration i deres arbejde med at forøge antallet af pladser med løntilskud.
Jeg kan så i øvrigt oplyse, at regionerne til brug for kontraktforhandlingerne i år har indberettet, at det behov, de selv skønnede og gerne ville indgå kontrakt om, var ca. 50 pct.